**אִילון ריב מאסק** (באנגלית: **Elon Reeve Musk**; נולד ב־28 ביוני 1971) הוא איש עסקים, יזם ומשקיע אמריקאי-קנדי יליד דרום אפריקה. מאסק הוא המייסד, המנהל הכללי, מנהל הטכנולוגיות הראשי והמעצב הראשי של חברת SpaceX; המנהל הכללי וארכיטקט המוצר של חברת טסלה; הבעלים של תאגיד אקס; המייסד של The Boring Company; ושותף בהקמת החברות ניוראלינק ו־OpenAI. בשנת 2018 הוענק לו תואר עמית החברה המלכותית בבריטניה והוא דורג במקום ה־25 ברשימת האנשים החזקים בעולם לפי "פורבס".

בינואר 2021 הפך לראשונה לאיש העשיר בעולם, עם הון שהוערך בכ־200 מיליארד דולר. באפריל 2022 הונו הוערך על ידי "פורבס" בכ־267 מיליארד דולר. ב־2022 רכש את הרשת החברתית המקוונת טוויטר (ושינה את שמה ל-X). ב־2023 הוא נסוג למקום השני ברשימת האנשים העשירים בעולם, כשבמקום הראשון מוצב המיליארדר הצרפתי ברנאר ארנו.

מאסק טוען כי הוא בעל תסמונת אספרגר (אוטיסט בתפקוד גבוה) ואב ל־11 ילדים מנשים שונות.

ביוגרפיה
--------

### ראשית חייו

מאסק נולד וגדל בפרטוריה שבדרום אפריקה למשפחה נוצרית ממוצא אירופאי. אביו, ארול מאסק, מהנדס אלקטרומכניקה, טייס, ימאי, יועץ ויזם נכסים יליד דרום אפריקה. אמו, מיי מאסק, דיאטנית ודוגמנית ילידת קנדה. למאסק אח צעיר שהיה שותפו העסקי בתחילת דרכו ואחות צעירה המנהלת את חברת שירותי הסטרימינג Passionflix.

ב־1980 הוריו התגרשו. כשנתיים לאחר גירושיהם בחר מאסק להתגורר בעיקר עם אביו בדרום אפריקה בפרברי פרטוריה, מאחר שאחיו בחרו לגור עם אימם, החלטה שעליה הביע מאוחר יותר חרטה. מאסק תיאר את אביו כ"אדם נורא [...] כמעט כל דבר רע שאפשר להעלות על הדעת – הוא עשה".

### ילדותו

בילדותו היה מאסק קורא נלהב, ובגיל 10 החל להתעניין במחשוב. הוא למד לתכנת באופן עצמאי ובגיל 12 מכר משחק מחשב שיצר בשם "Blastar" למגזין PC and Office Technology בכ־500 דולר. מאסק ציין שמספרי סדרת המוסד למד שצריך "לנסות לבחור בפעולות שיכולות להאריך את הציוויליזציה, למזער את הסיכויים לעידן אפל ולקצר עידן שכזה אם מתרחש".

כילד נשלח על ידי אביו לגן יהודי שהתנהל בעברית ולאחר מכן למד בבית ספר יסודי פרטי ווטרקלוף בפרטוריה והמשיך לבית ספר תיכון ציבורי נוצרי בריאנסטון. את לימודי התיכון סיים מאסק בבית ספר לא מסובסד לבנים בלבד בפרטוריה (Pretoria Boys High School) שנודע גם בשם "התיכון לבנים"(אנ'). מתוך אמונה ש"באמריקה אפשר לעשות דברים גדולים, יותר מכל מדינה אחרת בעולם" היה מאסק נחוש לעבור לארצות הברית חרף רצונו של אביו שימשיך את לימודיו בקולג' בפרטוריה. ביוני 1989, כאשר היה מאסק בן 17, עבר לקנדה במטרה להגיע משם לארצות הברית, בניגוד לרצונו של אביו.

במאי 2021 סיפר מאסק לראשונה, בתוכנית "סאטרדיי נייט לייב", שהוא מאובחן כבעל תסמונת אספרגר.

### השכלה

לפני מעברו לקנדה, למד מאסק באוניברסיטת פרטוריה במשך חמישה חודשים. לאחר שהגיע לקנדה בשנת 1989 החל ללמוד באוניברסיטת קווינ'ס, וכך נמנע משירות חובה בצבא הדרום-אפריקאי במולדתו. בשנת 1992 עזב את קנדה והחל ללמוד כלכלה ופיזיקה באוניברסיטת פנסילבניה. הוא סיים את לימודיו בשנת 1997, עם תואר ראשון (BA) בכלכלה מבית הספר וורטון ותואר ראשון (BS) בפיזיקה מהקולג' לאמנויות ולמדעים.

בקיץ 1994 עבר מאסק שתי התמחויות בעמק הסיליקון, אחת בסטארט אפ לאחסון אנרגיה בשם Pinnacle Research Institute, שחקר אולטרה־קבלים אלקטרוליטיים לאחסון אנרגיה, והשנייה בפאלו אלטו בסטארט אפ Rocket Science Games. ברוס ליק, שהיה המהנדס הראשי של QuickTime של אפל והעסיק את מאסק, ציין: "הייתה לו אנרגיה ללא גבולות. בתקופה ההיא לילדים לא היה ידע לגבי חומרה או איך דברים עובדים, אבל לו היה רקע והוא לא פחד ללכת ולנסות להבין דברים".

בשנת 1995 התקבל מאסק לתוכנית דוקטורט בפיזיקה אנרגטית והנדסת חומרים באוניברסיטת סטנפורד שבקליפורניה. בסופו של דבר הוא נשר מסטנפורד לאחר יומיים והחליט במקום זאת להצטרף לבועת הדוט קום ולהקים סטארט אפ בתחום האינטרנט.

קריירה עסקית
------------

### Zip2

בשנת 1995, לאחר שפרש מלימודי דוקטורט באוניברסיטת סטנפורד, הקים מאסק יחד עם אחיו קימבל וגרג קורי את חברת Zip2 (אנ') באמצעות כסף שגייסו מקבוצה קטנה של אנג'לים בעמק הסיליקון. החברה, ששכרה משרד קטן בפאלו אלטו, פיתחה ושיווקה מדריך עירוני אינטרנטי עבור ארגוני חדשות. לדברי מאסק, לפני הצלחת החברה לא היה באפשרותו לשכור דירה, לכן הוא ישן במשרד של החברה. יתרה מכך, החברה לא יכלה לרכוש יותר ממחשב אחד והדבר השפיע על פעילותה, לדברי מאסק: "האתר היה פעיל במהלך היום, ואני תכנתתי אותו בלילה, שבעה ימים בשבוע, כל הזמן".

בפברואר 1999 רכשה קומפאק את Zip2 תמורת 307 מיליון דולר, במטרה למזג אותה עם AltaVista שהייתה בבעלותה. מאסק, שהחזיק ב־7 אחוזים מהחברה, הרוויח 22 מיליון דולר מהעסקה.

### PayPal

 ערך מורחב – **PayPal**  

במרץ 1999 השתמש מאסק ברווחיו ממכירת Zip2 והקים את שירות הפיננסים המקוון X.com אשר התמזג כעבור שנה חברת Confinity. לאחר המיזוג עסקה החברה בתשלומים באמצעות דואר אלקטרוני תחת הדומיין PayPal. מאסק כיהן כמנכ"ל החברה עד להדחתו באוקטובר 2000. בפברואר 2001 הוחלט לשנות את שם החברה לשם PayPal ובאוקטובר 2002 היא נרכשה על ידי eBay תמורת מיליארד וחצי דולר. מאסק היה בעל המניות מרכזי בחברה במועד רכישתה, כ־11.7 אחוזים.

בשנת 2017 רכש מאסק את הדומיין X.com מ־PayPal בטענה כי לשם הדומיין ערך רגשי עבורו.

### SpaceX

 ערך מורחב – **SpaceX**  

מאסק כמנכ"ל SpaceX נואם בכנס אגודת מאדים, 2006
ביוני 2002 הקים מאסק את חברת **SpaceX**, או בשמה המלא: **Space Exploration Technologies Corporation**, ומאז הוא כהן בה כמנכ"ל וכמנהל טכנולוגי. החברה מפתחת טילי חלל לווייניים וחלליות. והיא שמה לה למטרה להגיע לכוכב הלכת מאדים.

מוצריה כוללים את המשגרים פאלקון 1, פאלקון 9, ופאלקון כבד. עוד פיתחה החברה את חללית המטען דרגון 1.0 ואת אחותה המאוישת דרגון 2.0 והיא מפתחת את הטיל סטארשיפ, בעל משגר שבנוי לשימוש חוזר.

#### Starlink

 ערך מורחב – **סטארלינק**  
חברה-בת של ספייס X שיכולה לספק שירותי אינטרנט בכל מקום בעולם, באמצעות לווייני התקשורת שלה הסובבים בחלל את כדור הארץ.
### טסלה

 ערך מורחב – **טסלה**  

טסלה (במקור: טסלה מוטורס) התאגדה ביולי 2003 בידי שני מהנדסים בשם מארטין איברארד ומארק טארפינינג, אשר מימנו את החברה עד סדרת גיוס הממון הראשונה. למארטין ומארק היה תפקיד פעיל בהתפתחות הצעירה של החברה עוד לפני מעורבותו של מאסק. בפברואר 2004, מאסק הצטרף לחבר הדירקטוריון של החברה והנהיג את סדרת גיוס הממון הראשונה בתור יושב ראש הדירקטוריון. שלושתם האמינו בעתיד החברה על סמך ההשראה ששאבו מאב הטיפוס של מכונית הספורט החשמלית הראשונה של טסלה, הטסלה רודסטר (Tesla Roadster). מאסק לקח תפקיד פעיל בחברה וניהל את עיצוב מוצר הרודסטר לפרטי פרטים, אך לא היה מעורב בעסקיה היומיומיים של החברה. עקב המשבר הכלכלי העולמי ב־2008 וסדרת אי הסכמות בניהול החברה ב־2007, איברארד נאלץ לעזוב את החברה בעוד שמאסק תבע לעצמו את הנהגת החברה בתור מנכ"ל והארכיטקט הראשי של המוצרים.[דרוש מקור] נכון לשנת 2023, מאסק מכהן כמנכ"ל יצרניות רכב למשך התקופה הארוכה ביותר שנראתה בתעשיית ייצור הרכב העולמית.[דרוש מקור]

החברה הקימה מערך יצור לדוגמה לאחר קשיים רבים ונחשבת כמובילה בפיתוח עתידי של טכנולוגיות לצבירת אנרגיה כולל חברת בת למכירת צבירה ושימור טכנולוגיות שמש ורוח באמצעות קולטי אנרגיות ורעפים וסוללות שומרות אנרגיה בבתים ממבנים אחרים. למטרה זו הקים חברת בת נוספת המעסיקה מתקן יצור ענק (מגה פקטורי) לציוד ולסוללות.

מאסק לצד רכב של טסלה מדגם Model S,‏ 2011
טסלה בנתה לראשונה את מכונית הספורט החשמלית שלה, טסלה רודסטר, בשנת 2008, עם מכירות של כ־2,500 כלי רכב ל־31 מדינות. טסלה החלה למסור את הדגם Model S בעל ארבע הדלתות ב־22 ביוני 2012. הדגם זכה להצלחה שהובילה לזינוק במחיר מניית החברה בבורסת נאסד"ק. היא חשפה את המוצר השלישי שלה, Model X, שמכוון לשוק רכבי השטח / המיניוואנים, ב־9 בפברואר 2012; עם זאת, ההשקה של דגם X עוכבה עד ספטמבר 2015. בנוסף למכוניות משלה, מכרה טסלה מערכות הינע חשמליות לדיימלר עבור ה־Smart EV, מרצדס B-Class Electric Drive ו־Mercedes A Class, וטויוטה עבור RAV4 EV. מאסק הצליח להכניס את שתי החברות הללו כמשקיעות לטווח ארוך בטסלה.

ב־9 באוקטובר 2014, הודיעה החברה על דגם P85D, דגם זה מהווה שדרוג לטסלה S ובכלל זה, התקנת שני מנועים במקום אחד, שילוב של "בקרת שיוט מסתגלת" הנשענת על מצלמות, מכ"ם וחיישני אולטרה-סאונד ואופציה לשני סוגי סוללות (הנבדלים זה מזה בעיקר, בקיבול ובהתאם, מאפשרים טווחי נסיעה שונים באותם תנאי דרך והתנהגות נהג).

ב־2018 מכרה טסלה כ־250,000 כלי רכב. בספטמבר 2018 הגיע לפשרה עם הוועדה לניירות ערך ולבורסות (SEC) בעקבות תביעה על הטעיית משקיעים, אחרי שפרסם בטוויטר על כוונה להפוך את טסלה לחברת פרטית ואחר כך חזר בו. במסגרת הפשרה יפרוש מאסק באופן טכני מתפקידו כיו"ר טסלה וישלם קנס של 20 מיליון דולר, אך עדיין ימשיך להנהיג את החברה. מניית החברה עוברת עליות ומורדות רבים והדבר נקשר לשמו של מאסק שמתווכח ומתקשר ישירות עם עוקביו בטוויטר. מאסק נחשב למנהל כריזמטי אך קפדן שמתעניין בפרטים של כל תחום שאותו הוא לומד [לעיתים בלימוד עצמי][דרוש מקור]. כנשיא החברה הוא הסתפק במשכורת של דולר לשנה וחבילת הטבות ארוכת טווח הכוללת מיליארדים אחרי רווחים עתידיים והמשך מעורבות בחברה.[דרוש מקור]

במרץ 2021 מאסק הודיע כי תפקיד המנכ"ל בו החזיק יכונה "טכנוקינג" (Technoking), טכנו-מלך, של חברת טסלה.

בנובמבר 2021 פרסם סקר בחשבון הטוויטר שלו, בו שאל את הגולשים האם כדאי לו למכור 10% מהמניות שהוא מחזיק בהן בחברה. מאסק התחייב לפעול לפי תוצאות הסקר. כעבור יומיים, 58% מ־3.5 מיליון הגולשים שהשתתפו בסקר השיבו בחיוב. מאסק אמור היה להרוויח 25 מיליארד דולר מהמכירה. בסופו של דבר, מאסק הפסיד מהמכירה 50 מיליארד דולר בתוך יומיים, בממוצע של הפסד 1.2 מיליארד דולר בשעה. זהו ההפסד הגדול ביותר שחווה אי פעם אדם מבחינה כלכלית ביומיים.

טסלה סמי, המשאית הכבדה הראשונה של החברה נמסרה לפפסיקו בדצמבר 2022. בהצגתה ב-2019 מאסק סיפר כי המשאית המונעת על ידי סוללות לטווח ארוך תקטין את פליטת הכבישים המהירים, תנצח את דגמי הדיזל הקיימים הן בבטיחות והן בכוח, גם כאשר מומחים נשארים סקפטיים. אף על פי שצי המשאיות מהווה רק 2% מצי הרכב הכללי, תרומתו לזיהום האוויר בשל השימוש בדלק ושעות השימוש הרבות, היא כ-25% מסך הזיהום הכללי.

לטסלה קונספט של מפעלים גדולי ממדים וכאלה שממעטים להשתמש בקבלני משנה תוך ייצור והרכבה של מקסימום רכיבים בעצמם, הנקרא "גיגה-מפעל" (GigaFactory). מפעלים אלו גם מייצרים באמצעות פאנלים סולריים חלק ניכר מהחשמל שהם צורכים. מפעלי הענק של טסלה כוללים את גיגה ברלין, גיגה נבדה, גיגה שאנגחאי, גיגה טקסס, גיגה ניו יורק. מפעל נוסף בסנטה קתרינה מקסיקו נמצא בתהליך בניה.

### סולאר סיטי

רכבי התקנת פאנלים סולאריים של SolarCity,‏ 2009
 ערך מורחב – **SolarCity**  

מאסק הוא בעל המניות הראשי ויושב הראש בחברת סולאר סיטי העוסקת בעיקר בהתקנת לוחות סולאריים ובפיתוח אנרגיה סולארית.

### ניוראלינק

מאסק בהצגת מכשיר של החברה, אוגוסט 2020
 ערך מורחב – **ניוראלינק**  

בשנת 2016 יסד מאסק יחד עם שותפים נוספים חברת הזנק בתחום הנוירוטכנולוגיה בשם ניוראלינק שמטרתה לאפשר ממשק בין המוח האנושי לבינה מלאכותית. החברה מפתחת שתל מוחי שמטרתו לעזור לאדם להשתלב עם תוכנה ועם ההתקדמות בתחום הבינה המלאכותית, ובין היתר לשפר את הזיכרון ולאפשר תקשורת ישירה בין המוח לבין מכשירים אלקטרוניים.

בהדגמה שביצעה החברה באוגוסט 2020, תיאר מאסק את אחד ממכשיריה הראשונים כ־"Fitbit בתוך הגולגולת", שעתיד לאפשר ריפוי של שיתוק, חירשות, עיוורון וליקויים אחרים.מדעני מוח רבים ביקרו את טענתו, ובמגזין MIT Technology Review תוארו הצהרות החברה כ"ספקולטיביות ביותר".

ב 2023 החברה הכריזה כי קיבלה את אישור ה-FDA להתחלת הניסוי בהשתלת שבבים בבני אדם אולם ה-FDA הציב מספר תנאים מקדימים לתחילת הניסויים: טיפול בבעיות בסוללת השבבים, מניעת אפשרות של נדידת חוטי השתל בתוך המוח ואפשרות לחילוץ בטוח של השבב מבלי לפגוע ברקמת המוח.

### The Boring Company

מאסק חונך מנהרת ניסיון בהות'ורן, קליפורניה, 2018
 ערך מורחב – **The Boring Company**  

ב־17 בדצמבר 2016, בעודו תקוע בפקק תנועה, כתב מאסק בטוויטר: "אני הולך לבנות מכונה לקדיחת מנהרות ופשוט להתחיל לחפור". מאסק הודיע גם כי החברה שתבצע את הפעילות תקרא "The Boring Company", וכחודש מאוחר יותר, בינואר 2017, פרסם כי החפירות יחלו "בעוד כחודש". באותו החודש החלו דיונים עם גופים רגולטוריים בלוס אנג'לס כדי לאשר את פעילות החברה. בפברואר 2017 החלה החברה בחפירת "מנהרת ניסיון" ברוחב 9.1 מטרים, באורך 15 מטרים ובעומק 4.6 מטרים, בשטח משרדי SpaceX בלוס אנג'לס, מאחר שהבנייה שם לא דרשה אישורים.

בתחילת שנת 2020 הסתיימה בניית מנהרה מתחת למרכז הכנסים בלוס אנג'לס, ובהמשך השנה מועצת העיר אישרה את הרחבת המנהרה לרשת עירונית.

### X (טוויטר)

 ערך מורחב – **טוויטר**  

ב־4 באפריל 2022 הודיע מאסק שרכש 9.2% ממניות טוויטר, מה שהפך אותו לבעל המניות הפרטי הגדול בחברה. מספר ימים לאחר מכן מאסק הציע לקנות את החברה כולה ב־42 מיליארד דולר, ואמר שאם טוויטר תהיה בידיו, ישנה את חוקיה ויהפוך אותה ל"מרחב אישי וידידותי, בו לכל אחד יש את חופש הדעה", וישנה את עונשי החברה למשתמשים העוברים על כלליה, מהעונש הנוכחי (השעיה לצמיתות), ל"פסק זמן". מנכ"ל החברה באותה תקופה, פראג אגרוואל, נמנע מלהענות להצעה. לבסוף, ב־25 באפריל 2022, קיבלה הנהלת טוויטר את הצעת הרכש של מאסק בסכום של 54.20 דולר תמורת כל מניה (44 מיליארד דולר בסך הכל), ובסוף התהליך צפויה החברה להפוך לפרטית.

ב־13 במאי 2022 צייץ מאסק שהעסקה "בהקפאה" ושהוא מעוניין במידע נוסף לגבי השימוש בטוויטר, אף שהוא "עדיין מחויב" לרכישה. טוויטר טענה בתגובה שהעסקה מחייבת משפטית מרגע שנחתמה, ושאין בכוונתה לפתוח במשא ומתן מחודש.

ב־27 באוקטובר 2022 השלים מאסק את רכישת חברת "טוויטר" (כיום נקראת: הרשת החברתית "X"). מיד לאחר הרכישה פיטר מאסק את המנכ"ל, את מנהל הכספים, ואת האחראית על ענייני משפט ומדיניות בחברה.

פרויקטים נוספים
---------------

### הייפרלופ

 ערך מורחב – **הייפרלופ**  

באוגוסט 2013 הציג מאסק בליווי צוות מהנדסים מהחברות SpaceX וטסלה מוטורס מודל תחבורתי תאורטי של קפסולות נוסעים המונעות על ידי לחץ אוויר בצינור לחץ נמוך, וכיצד ניתן ליישמו ולבנותו בתוואי שבין סן פרנסיסקו ללוס אנג'לס. המודל מציג כיצד ניתן לשנע אנשים וסחורות בפרק זמן של כ־35 דקות בין הערים.
מאסק אמר שאין באפשרותו לנהל את חברת הייפרלופ בעצמו, אך בכל שנה הוא עורך תחרות בקרב סטודנטים לבחינת דגמי הייפרלופ בצינור וואקום שבמתחם SpaceX.

### OpenAI

 ערך מורחב – **OpenAI**  

בדצמבר 2015 הכריז מאסק על הקמת ארגון OpenAI, ארגון ללא מטרות רווח העוסק במחקר בינה מלאכותית. הארגון שואף לפיתוח בינה מלאכותית חזקה באופן בטוח ומועיל לאנושות. על ידי הנגשת בינה מלאכותית, מנסה החברה "לנטרל תאגידים גדולים שעשויים להשיג יותר מדי כוח על ידי בעלות על מערכות המוקדשות לרווחים, כמו גם ממשלות שעשויות להשתמש בבינה מלאכותית כדי להשיג כוח ואף לדכא את אזרחיהן". בשנת 2018 עזב מאסק את הארגון כדי למנוע קונפליקטים עתידיים עם תפקידו כמנכ"ל חברת טסלה, בעוד טסלה הגדילה את מעורבותה בתחום על ידי פיתוח מערכות נהיגה אוטומטיות.

במרץ 2023, חתם מאסק, לצד אנשי מפתח נוספים בתעשיית הטכנולוגיה העולמית, על מכתב פתוח שקרא לעצור את המשך פיתוח הבינה המלאכותית ללא רגולציה והשגחה נאותה, זאת עקב הסיכונים הרבים הטמונים בטכנולוגיה זאת. במכתב הפתוח הועלתה הדרישה להקפיא את המשך הפיתוח לתקופה של כ־6 חודשים לפחות.

### xAI

 ערך מורחב – **XAI**  
ביולי 2023 הקים מאסק חברה חדשה בשם ״xAI״. החברה עוסקת בפיתוח בינה מלאכותית. על פי הדיווחים, החברה שכרה מהנדסים מגוגל ו-OpenAI. החברה, המאוגדת בנבאדה, רכשה 10,000 יחידות של מעבדים גרפים לצורך החישובים הנדרשים לפיתוח יכולות בינה מלאכותית. לפי הדיווחים, מאסק השיג גיוס ראשוני ממשקיעים ב-SpaceX וב-Tesla בינואר 2024 דווח כי מאסק מגייס כמילארד דולר לפי שווי חברה של 15–20 מיליארד דולר

השקפות עולם ועמדותיו הפוליטיות
------------------------------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
נטען כי X (נקראה בעבר "טוויטר"), כמו גם רשתות חברתיות מקוונות אחרות, מאפשרות ואף מעודדות חופש ביטוי גורף ובלתי-מבוקר שמלבה ומסלים ביטויי גזענות, שנאה בין עמיתים מקבוצות וקהילות מסוימות נגד אחרים ובפרט נגד ציבורים ומיעוטים גם מחוץ לרשת האינטרט. כל אלה מביאים לפעילויות עוינות שנעשות באמצעות כניסות חוזרות ונשנות לרשתות אלה באופן תכוף, טורדי וכפייתי של משתמשיהן, כדי להימנע מאותו "פחד (מדומה) מלהחמיץ דברים שמתרחשים" (FOMO) - דבר המשרת את האינטרסים הכלכליים של החברה דרך פרסומות ושיווק ממוקד למשתמשי הקצה. אחת הטענות של בכירים ברשתות החברתיות הללו היא כי אין מניעה טכנית לצנזר ציוצים קיצוניים, אך הבקרה יקרה ותפגע ברווחי החברה.

### האשמה באנטישמיות מצד הארגון היהודי־אמריקאי "הליגה נגד השמצה"

מאסק תקף ברשת החברתית שלו: "הליגה נגד השמצה (ADL) מנסה להרוג את הפלטפורמה הזו (X, "טוויטר" לשעבר) בהאשמות שווא נגדי ונגד X, וטוענת שאנחנו אנטישמיים." מאסק הוסיף וחשף כי הרווח משיווק בארצות הברית נמצא בירידה, ונפגע עקב טענות הליגה.

כאשר גולש שאל אותו האם הוא יגיב להאשמות הללו מאסק ענה ב־4 בספטמבר 2023: "אם זה ימשיך, לא יהיה לנו ברירה אלא להגיש תביעת דיבה נגד הארגון." מאסק המשיך וכתב: "אם הם יפסידו בתביעה אנחנו נתעקש שהם יורידו את המילים "נגד השמצה" משם הארגון שלהם".

ב־30 באוגוסט 2023 נועד ג'ונתן גרינבלט מנכ"ל הליגה נגד השמצה, עם לינדה יאקרינו מנכ"לית חברת X, על מנת לנסות לדון עמה בניסיון למצוא פתרונות להפחתת האנטישמיות הגואה והרווחת בפלטפורמה זו, שפוסטים ותגובות רבות מקרב משתמשי הרשת החברתית X הם מלאי שנאה, על אף שמבחינתו של מאסק הוא מנסה להציגם כחלק מעקרונות הליברליות וחופש הדיבור אותן הציב לרשת החברתית X (לשעבר "טוויטר") שלו.

בינואר 2024 במהלך מלחמת חרבות ברזל עלה גל האנטישמיות ברחבי העולם, מאסק הגיע לביקור מתוקשר במחנה אושוויץ ואמר "ראיתי בעבר את הסרטונים (מהשואה), אבל זה מכה בך כשאתה רואה את זה בעיניים" בנוסף על האנטישמיות ויהדות אמר "גדלתי סביב הרבה יהודים, למדתי בגן עברי, השם שלי די יהודי, טיילתי פעם ראשונה בישראל כשהייתי בן 13, רוב החברים שלי יהודים, לפעמים אני חושב 'האם אני יהודי? - אני יהודי בשאיפה" לאחר הביקור השתתף מאסק בוועידת איחוד הארגונים היהודים באירופה (EJA), שלף את דיסקית החטופים שקיבל בביקורו בישראל והצהיר שיענוד אותה עד לשחרורם.

### הסכסוך הפלסטיני-ישראלי (2023)

באוקטובר 2023 בעקבות המצב הביטחוני בישראל במהלך מלחמת חרבות ברזל של מדינת ישראל, הודיעה חברת טסלה שתספק הטענה בחינם ללקוחותיה.

עם זאת, במהלך אותה מלחמה ולאחר שנתגלה שרצועת עזה נותקה מרשת האינטרנט על ידי כוחות צה"ל- אמר מאסק שלווייני חברת "סטארלינק" יספקו אינטרנט לארגוני סיוע הומאניים מוכרים ברצועת עזה, זאת בתגובה לציוץ ביקורתי על הנעשה באזור זה, מאת הפוליטיקאית וחברת הקונגרס האמריקאי מטעם המפלגה הדמוקרטית, אלכסנדריה אוקסיו-קורטז.

בשלהי חודש נובמבר 2023 הגיע מאסק לביקור בהול בישראל בהזמנה אישית על ידי ראש הממשלה בנימין נתניהו, על מנת לחזות בגוף ראשון בהריסות ובזוועות שנותרו בקיבוץ כפר עזה (לפני שגשמי החורף יפגמו בחורבות שנותרו על תלן עד אותה עת) לאחר מתקפת הטרור של חמאס והג'יהאד האסלאמי הפלסטיני, שם שמע מאסק על סיפור הגבורה של ראש המועצה הישראלי שנרצח חודש קודם לכן ב-7 באוקטובר, אופיר ליבשטיין, ושמע גם על משפחת עידן שבתם אביגיל בת ה-4 שהוריה נרצחו מולה נחטפה לרצועת עזה בהמשך אותו יום. מאוחר יותר לאחר שמאסק טס בחזרה, נצפה בראיונות בתקשורת הזרה כשהוא עודנו עונד את השרשרת עם דיסקית החטופים, וסיפר שקיבל אותה מאבא של ילדה ישראלית שנחטפה, וטען כי הוא ימשיך לענוד את השרשרת עם דיסקית החטופים עליו עד חזרתו של השבוי האחרון.

ב-22 בינואר 2024 בצל הקריאות וההאשמות בעולם שישראל מבצעת רצח עם בעזה, מאסק הצהיר: "אני מבין מדוע ישראל פלשה לעזה".

חיים אישיים
-----------

### זוגיות וצאצאיו

בשנת 2000 נישא מאסק לראשונה לכתבת הקנדית ג'סטין וילסון, איתה למד באוניברסיטת קווינ'ס. בנם הראשון מת מוות בעריסה בגיל 10 שבועות. בשנת 2004 נולדו להם תאומים בהפריה חוץ-גופית. בשנת 2006 נולדו לבני הזוג שלישייה.

בשנת 2008 החל מאסק לצאת עם השחקנית האנגלייה טאלולה ריילי והזוג נישא בשנת 2010. בינואר 2012 הודיע מאסק על פרידתם וכתב לריילי בטוויטר: "אלו היו ארבע שנים מדהימות. אוהב אותך לנצח. את תשמחי מאוד מישהו יום אחד". ביולי 2013 שניים נישאו שוב לבסוף התגרשו בפעם השנייה בשנת 2016.

לאחר גירושיו מריילי החל מאסק לצאת עם השחקנית האמריקאית אמבר הרד במשך מספר חודשים בשנת 2017, אבל הם נפרדו באותה השנה.

בשנת 2018 החל מאסק לצאת עם הזמרת הקנדית גריימס. ב-4 במאי 2020 נולד בנם, X Æ A-12 (מבוטָא "אֵקְסְ אֵשְ אֵיְ טְוֵולְבְ"). שנשאלו על משמעות השם הם אמרו: "ה-X מייצג משתנה לא ידוע, Æ הוא איות של AI (אהבה/בינה מלאכותית) והסיומת של השם, A-12, הוא התייחסות למטוס שנבנה עבור ה־CIA בשנות השישים. A-12, כלומר Sr-71, המטוס החביב עלינו. בלי נשק, בלי אמצעי הגנה, רק מהירות. נהדר בקרב אך לא אלים".[דרוש מקור] מרשם האוכלוסין של קליפורניה דחה את השם הזה עקב החוק במדינה הקובע שרק אותיות אנגליות קבילות למתן שמות, ולא מספרים או סימנים. לבסוף בני הזוג בחרו בשם "X AE A-XII", כאשר הספרה הרומית XII מחליפה את המספר 12.

בספטמבר 2021 מאסק וגריימס נפרדו אחרי שלוש שנים של זוגיות. חצי שנה לאחר שנפרדו חשפו מאסק וגריימס כי בדצמבר 2021 נולדה בתם שנייה בהליך פונדקאות. שמה הוא Exa Dark Sideræl, אך בכוונתם היה לקרוא לה Y.

ביולי 2022 נודע כי שבועיים לפני לידת ביתם השנייה, נולדו למאסק תאומים משיבון זיליס, מנהלת בכירה בהזנק הבינה המלאכותית שלו ניוראלינק.

בביוגרפיה שפורסמה בשנת 2023 התברר כי למאסק ילד משותף נוסף עם גריימס ששמו Techno Mechanicus ובקיצור טאו.

### עיסוקים אחרים

ב־8 במאי 2021 השתתף מאסק כמנחה אורח בתוכנית המערכונים הסאטירית האמריקאית "סאטרדיי נייט לייב" ("SNL"), וחשף שאובחן כבעל תסמונת אספרגר בתפקוד גבוה, הנמצאת על הקשת האוטיסטית.

מאסק השתתף בסדרת האנימציה למבוגרים "ריק ומורטי" העוסקת במדע-בדיוני, כמדבב לאנגלית של אחת מדמויות המשנה. ובתפקיד עצמו בסדרת האנימציה משפחת סימפסון. כן הופיע בתפקיד קמאו בסדרה שלדון הצעיר (פרק 6, עונה 1).

לקריאה נוספת
------------

* אשלי ואנס, **היזם הנועז המעצב את עתידנו, מייסדם של TESLA, SPACEX, PAYPAL**; הוצאת מטר, מאנגלית: כנרת היגינס-דוידי, 2015. (הספר בקטלוג ULI)
* וולטר אייזקסון, **אילון מאסק**, תרגמה מאנגלית: תום קלנר, הוצאת כנרת, זמורה, דביר ומטר, 2023

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **אילון מאסק** |
| ויקישיתוף תמונות ומדיה בוויקישיתוף: **אילון מאסק** |

* אנדרו סטטפורד, אילון מאסק ומלחמת המעמדות בטוויטר, 22 בנובמבר 2022

* אילון מאסק, ברשת החברתית אקס (טוויטר)
* אילון מאסק, באתר אנציקלופדיה בריטניקה (באנגלית)
* אילון מאסק: אוסף כתבות, באתר גיקטיים
* אילון מאסק: אוסף כתבות, באתר כלכליסט
* אילון מאסק: אוסף כתבות, באתר גלובס
* אילון מאסק, באתר Business Insider **(באנגלית)**
* אילון מאסק: המוח מאחורי טסלה, ספייס אקס, סולאר סיטי, באתר TED, ‏2013
* אתר למנויים בלבד שלטון הצללים של אילון מאסק, באתר TheMarker‏, 27 באוגוסט 2023
* אתר למנויים בלבד איתן אבריאל, חידת האוטופיסט הדיסטופי: האם אילון מאסק הוא איש טוב או רע?, באתר TheMarker‏, 13 באוקטובר 2023
* מייקל אייזנברג, ‏אילון מאסק איתנו, וזה חשוב מאוד לישראל, באתר ‏מאקו‏, 29 בנובמבר 2023
* אתר למנויים בלבד מירב מורן, חסר רחמים, לא שולט בדחפיו: ביוגרפיה חדשה מציעה הצצה לנפשו המסוכסכת של אילון מאסק, באתר הארץ, 7 בדצמבר 2023

* Ronan Farrow, Elon Musk’s Shadow Rule, The New Yorker, 21-8-2023

הערות שוליים
------------

1. ↑  Distinguished scientists elected as Fellows and Foreign Members of the Royal Society | Royal Society, royalsociety.org (באנגלית)
2. ↑  The World's Most Powerful People, Forbes (באנגלית)
3. ↑  Frank, Robert (7 בינואר 2021). "Elon Musk is now the richest person in the world, passing Jeff Bezos". *CNBC*. נבדק ב-7 בינואר 2021. `{{cite news}}`:  (עזרה)תחזוקה - ציטוט: url-status (link)
4. ↑  Elon Musk, Forbes (באנגלית)
5. ↑  Elon Musk, Forbes (באנגלית)
6. ↑  ישראל גינצבורג, אלון מאסק – שוב האיש הכי עשיר בעולם, באתר כיכר השבת, ‏28 בפברואר 2023 (בעברית)
7. 1 2   "ככה המוח שלי עובד": הווידוי של אילון מאסק על תסמונת האספרגר, סרטון בערוץ "כאן | חדשות - תאגיד השידור הישראלי", באתר יוטיוב (אורך: 02:00)
8. 1 2  רותה קופפר, אילון מאסק פרס את הספקטרום, באתר כלכליסט, 10 במאי 2021
9. ↑  Brittany Miller, Who are Elon Musk’s kids? His 10 children’s names, ages and mothers, Page Six, ‏2022-03-10 (באנגלית אמריקאית)
10. ↑  Kerry A. Dolan, How To Raise A Billionaire: An Interview With Elon Musk's Father, Errol Musk, Forbes (באנגלית)
11. ↑  Chanel Vargas, 11 Things to Know About Stunning 69-Year-Old Model Maye Musk, Town & Country, ‏2018-03-06 (באנגלית)
12. 1 2 3  Neil Strauss, Neil Strauss, Elon Musk: The Architect of Tomorrow, Rolling Stone, ‏2017-11-15 (באנגלית)
13. ↑  Sean O'Kane, Play the PC game Elon Musk wrote as a pre-teen, The Verge, ‏2015-06-09 (באנגלית)
14. ↑  *שיחה פתוחה של בנימין נתניהו ואלון מאסק* (באנגלית), נבדק ב-2023-09-20
15. ↑   Elon Musk Sits Down With The Babylon Bee, סרטון בערוץ "The Babylon Bee", באתר יוטיוב (אורך: 01:39:47)
16. ↑  Mak, Aaron (2019-12-04). "Elon Musk Says "Pedo Guy" Was a Common Insult in His Youth. We Checked With His Schoolmates". *Slate* (באנגלית אמריקאית). ISSN 1091-2339. נבדק ב-2023-09-14.
17. ↑  ציטוט מתוך "Elon Musk Profiled: Bloomberg Risk Takers", בלומברג, אוגוסט 2011
18. ↑  CHM Revolutionaries: An Evening with Elon Musk - YouTube, www.youtube.com
19. ↑  News Agencies, "
Elon Musk says he is ‘first person with Asperger’s’ to host Saturday Night Live", The Guardian, May 9 2021
20. ↑  Timeline: Elon Musk’s accomplishments, The Mercury News, ‏2014-04-10 (באנגלית)
21. ↑  Vance, Ashlee (2015). Elon Musk: How the Billionaire CEO of SpaceX and Tesla is Shaping Our Future. HarperCollinsPublishers
22. ↑  Paul Maidment, special to CNBC.com, 7 college dropouts who made millions, CNBC, ‏2016-03-15 (באנגלית)
23. ↑  Tom Huddleston Jr, Elon Musk slept on his office couch and ‘showered at the YMCA’ while starting his first company, CNBC, ‏2018-06-19 (באנגלית)
24. ↑  Way Out There, Forbes (באנגלית)
25. ↑  Matt Weinberger, Avery Hartmans, Elon Musk is now the richest person in the world with a net worth of $187 billion. Here's how the Tesla and SpaceX CEO went from getting bullied as a child to becoming one of the most successful and controversial men in tech. Business Insider
26. ↑  FORM 10-K, www.sec.gov
27. ↑  Nick Statt, Elon Musk now owns X.com, the defunct domain of his second startup, The Verge, ‏2017-07-10 (באנגלית)
28. ↑  ישראל היום, הישג ל-SpaceX: הנחיתה בהצלחה את מעבורת החלל העתידנית שלה
29. ↑  אתר למנויים בלבד דפנה מאור, מאסק יצא בזול בהסכם פשרה: קנס והשעיה ל-3 שנים מתפקיד יו"ר טסלה, באתר TheMarker‏, 30 בספטמבר 2018
30. ↑  הכירו את ה'טכנוקינג': לאלון מאסק יש כינוי רשמי חדש בטסלה, באתר כלכליסט, 15 במרץ 2021
31. ↑  גולשים הכריעו: מאסק ימכור 10% ממניותיו, באתר כיכר השבת
32. ↑  אילון מאסק הפסיד 50 מיליארד דולר ביומיים, באתר mobile.kikar.co.il
33. ↑  אילון מאסק חשף: שבב שישמור את הזיכרונות שלנו, באתר www.israelhayom.co.il, ‏2023-09-24
34. ↑  Elon Musk’s Neuralink is neuroscience theater, MIT Technology Review (באנגלית)
35. ↑  ה-FDA אישר לאילון מאסק לבצע ניסויים בהשתלת שבבים במוחות בני אדם, באתר מעריב אונליין, 26 במאי 2023
36. ↑  Jordan Golson, We can't tell if Elon Musk is joking about his next 'boring' company, The Verge, ‏2016-12-17 (באנגלית)
37. ↑  Elon Musk to dig tunnel to ease traffic in LA, but he doesn't yet have permission, the Guardian, ‏2017-01-26 (באנגלית)
38. ↑  Heathman, Amelia (2017-06-29). "Elon Musk's Boring Company has completed the first 'segment' of a tunnel in LA". *Wired UK* (באנגלית בריטית). ISSN 1357-0978. נבדק ב-2021-01-09.
39. ↑  "Elon Musk's Proposed Vegas Strip Transit System Advanced by City Council Vote". *Bloomberg.com* (באנגלית). 2020-12-16. נבדק ב-2021-01-09.
40. ↑  אושרי אלקסלסי, ‏רשמית: אילון מאסק קנה את טוויטר ב־44 מיליארד דולר, באתר Geektime‏, 25 באפריל 2022
41. ↑  Sara Fischer and Dan Primack, "'Elon Musk says Twitter deal 'temporarily on hold'", Axios, May 13 2022
42. ↑  Weilun Soon, "Twitter says it's committed to enforcing Elon Musk's $44 billion buyout deal even as he appears to hesitate", Yahoo! News, May 17 2022
43. ↑  סוכנות רויטרס, מאסק השלים את רכישת טוויטר, ופיטר שורת בכירים בחברה, באתר ynet, 28 באוקטובר 2022
44. ↑  Markoff, John (2015-12-11). "Artificial-Intelligence Research Center Is Founded by Silicon Valley Investors (Published 2015)". *The New York Times* (באנגלית אמריקאית). ISSN 0362-4331. נבדק ב-2021-01-23.
45. ↑  Steven Levy, How Elon Musk and Y Combinator Plan to Stop Computers From Taking Over, Medium, ‏2015-12-12 (באנגלית)
46. ↑  Jordan Novet,Lora Kolodny, Elon Musk, who has sounded the alarm on AI, leaves the organization he co-founded to make it safer, CNBC, ‏2018-02-21 (באנגלית)
47. ↑  מיטל וייזברג, ‏הרבה בדיחות, מעט גינויים ובלי בשורות: סיכום פגישת נתניהו ומאסק, באתר גלובס, 18 בספטמבר 2023
48. ↑  אושרית גן-אל, ההרפתקה החדשה של מאסק: כל מה שאנחנו יודעים על חברת xAI, באתר ynet, 18 ביולי 2023
49. ↑  A. B. C. News, Elon Musk launches his own AI company to compete with ChatGPT, ABC News (באנגלית)
50. ↑  What to Know About Elon Musk's New AI Company, xAI, TIME, ‏2023-07-12 (באנגלית)
51. ↑  דיווח: אלון מאסק בדרך לגייס מיליארד דולר לחברת ה-AI שלו, באתר כלכליסט, 20 בינואר 2024
52. ↑  שוקי טאוסיג, אילון מאסק הוא ניאו-נאצי, באתר העין השביעית, 22 בנובמבר 2023
53. 1 2 3  אילון מאסק מואשם באנטישמיות: אלו הצעדים שהוא מתכנן לנקוט, באתר אייס, 4 בספטמבר 2023
54. ↑  International New York Times, Elon Musk calls himself 'aspirationally Jewish' on rehabilitation tour, Deccan Herald (באנגלית)
55. ↑  איתמר אייכנר, קרקוב, מאסק ביקר באושוויץ: "אני יהודי בשאיפה", באתר ynet, 22 בינואר 2024
56. ↑  צחי הופמן, בעקבות המלחמה, טסלה מציעה טעינה חינם, ‏11.10.2023
57. ↑  אתר למנויים בלבד שירה מייקין, אילון מאסק: איראן היא קורבן של ארה"ב, אספק אינטרנט לארגוני סיוע בעזה, באתר TheMarker‏, 28 באוקטובר 2023
58. ↑  בבית ראש המועצה ומגורי הצעירים: נתניהו הציג למאסק את הזוועות | המחדש, באתר hm-news.co.il, ‏2023-11-27
59. ↑  יאיר אמר, ‏אילון מאסק תומך בישראל: "מבין את הצורך לפלוש לעזה", באתר "סרוגים", 22 בינואר 2024
60. ↑  Elon Musk admits Grimes does majority of childcare with two-month old son, The Independent, ‏2020-07-26 (באנגלית)
61. ↑  Visionaries are People Who Can See In The Dark | Justine Musk | TEDxUIUC - YouTube, www.youtube.com
62. 1 2  עומר דניאל, ילד שלישי משותף נולד לאילון מאסק ולגריימס; היא טוענת שהוא מונע ממנה לראות את בנה הבכור, במדור "פנאי פלוס" באתר ynet‏, 10 בספטמבר 2023
63. ↑  Hannah Elliott, At Home With Elon Musk: The (Soon-to-Be) Bachelor Billionaire, Forbes (באנגלית)
64. ↑  Hannah Elliott, Elon Musk To Divorce From Wife Talulah Riley, Forbes (באנגלית)
65. ↑  Elon Musk and Talulah Riley Divorced: Report, PEOPLE.com (באנגלית)
66. ↑  "Tesla CEO Elon Musk breaks up with Amber Heard, report says". 6 באוגוסט 2017. ארכיון מ-12 בספטמבר 2017. נבדק ב-6 ביוני 2020. `{{cite web}}`:  (עזרה)  
>"Elon Musk and Amber Heard Call it Quits ... Again". *People* (באנגלית). ארכיון מ-1 במרץ 2021. נבדק ב-28 בפברואר 2021. `{{cite web}}`:  (עזרה)
67. ↑  אייברי הרטמנס ואניה קין, Inside the turbulent personal life of Elon Musk, who's been divorced three times, dated Hollywood stars, and now has a 1-year-old baby with musician Grimes, Business Insider, ‏3 במאי 2021
68. ↑  Grimes is dating Elon Musk, Consequence of Sound, ‏2018-05-07 (באנגלית)
69. ↑  Halle Kiefer, Grimes and Elon Musk’s Baby Has Arrived, Just As Legend Foretold, Vulture, ‏2020-05-05 (באנגלית)
70. ↑  Elon Musk and Grimes welcome baby 'X Æ A-12', Sky News (באנגלית)
71. ↑  Gael Fashingbauer Cooper, Elon Musk and Grimes saved a surprise for son X Æ A-12's birth certificate, CNET (באנגלית)
72. ↑  , pplus.ynet.co.il
73. ↑  אתר למנויים בלבד ביזנס אינסיידר: מאסק ובכירה בסטארט־אפ הבינה המלאכותית שלו הביאו לעולם תאומים, באתר TheMarker‏, 7 ביולי 2022
74. ↑  "Elon Musk reveals he has Asperger's on Saturday Night Live". *BBC News* (באנגלית בריטית). 2021-05-09. נבדק ב-2021-05-13.
75. ↑  Minda Zetlin, Elon Musk Just Revealed He Has Asperger's. Here's How It Makes Him Different, Inc.com, ‏2021-05-10 (באנגלית)
76. ↑  אתר למנויים בלבד ליאור קודנר, הביוגרפיה עושה לו הנחות, באתר הארץ, 28 בספטבר 2023

| אילון מאסק |
| --- |
| חברות | Zip2‏ (1995–1999) • X.com (2000–1999, מאוחר יותר: PayPal)‏ • SpaceX (2002–הווה)‏ • טסלה (2004–הווה)‏ • SolarCity (2006–הווה)‏ • OpenAI (2015–הווה)‏ • ניוראלינק (2016–הווה)‏ • The Boring Company (2016–הווה)‏ • תאגיד אקס (2023–הווה) |
| פרויקטים נוספים | הייפרלופ |
| משפחה | קימבל מאסק • גריימס (בת זוג) |

| חברת טסלה |
| --- |
| דגמים | מודל 3 • מודל Y • מודל X • מודל S • רודסטר • סייברטראק • סמי • סייברקוואד |  |
| מפעלים | פרימונט • גיגה נבדה • גיגה שאנגחאי • גיגה ברלין • גיגה ניו יורק • גיגה טקסס |
| אנרגיה | טסלה אנרג'י (SolarCity) • טסלה מגה-פק • פאוורוול |
| טכנולוגיה | Giga Press |
| אנשי מפתח | אילון מאסק |

| SpaceX |
| --- |
| משגרים | 

|  |  |
| --- | --- |
| בשימוש | פאלקון 9 • פאלקון כבד |
| בפיתוח | סטארשיפ |
| יצאו משימוש | פאלקון 1 |

 |
| טילים ניסיוניים | גראסהופר |
| חלליות | דרגון • דרגון 2 • סטארשיפ |
| מנועים רקטיים | קסטרל • מרלין • דרקו • רפטור |
| נמלי חלל | בוקה צ'יקה |
| משימות | שיגורי פאלקון 1 • שיגורי פאלקון 9 • Starlink • פרויקט dearMoon • תוכנית מאדים של SpaceX |
| אנשי מפתח | אילון מאסק |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007592088005171
* BIBSYS: 15034797
* BNC: 000903534
* BNE: XX5628980
* CiNii: DA1840265X
* GND: 1062481119
* ICCU: DDSV397513
* ISNI: 0000 0004 2658 2862
* LCCN: n2014017754
* LNB: 000249697
* MusicBrainz: e515c7ca-cc78-4bd1-b3c4-aacbf9a0687a
* NDL: 001156447
* NKC: mzk2015891473
* NLK: KAC201806268
* NLP: a0000002870383
* NSK: 000732338
* NTA: 400969408
* ORCID: 0000-0001-8013-3548
* RSL: 000169083
* SNAC: w62g0hbz
* SUDOC: 20408878X
* VIAF: 306339060
* WorldCat: lccn-n2014017754

 |